## Odluka o dopuštenoj visini tehnološkog manjka, kala, rastepa, kvara i loma u procesima proizvodnje boja i lakova

### NN 136/2006 (18.12.2006.), Odluka o dopuštenoj visini tehnološkog manjka, kala, rastepa, kvara i loma u procesima proizvodnje boja i lakova

# HRVATSKA GOSPODARSKA KOMORA

**3089**

Na temelju Zakona o porezu na dodanu vrijednost (»Narodne novine« br.
47/95,106/96, 164/98, 105/99, 54/00, 73/00, 48/04, 82/04, 90/05), članka 25.
stavka 2. i 3. Pravilnika o porezu na dodanu vrijednost (»Narodne novine« br.
60/96, 113/97, 7/99, 112/99, 119/99, 44/00, 63/00, 80/00, 109/00, 54/01, 58/03,
198/03, 55/04, 77/04, 153/05) i članka 26. Statuta Hrvatske gospodarske komore
(»Narodne novine« br. 11/94 – pročišćeni tekst, 108/95, 19/96 i 64/01), Upravni
odbor Hrvatske gospodarske komore na 6. sjednici održanoj 12. prosinca 2006.
donosi

## ODLUKU

### O DOPUŠTENOJ VISINI TEHNOLOŠKOG MANJKA, KALA, RASTEPA, KVARA I LOMA U PROCESIMA PROIZVODNJE BOJA I LAKOVA

Članak 1.

Ovom Odlukom utvrđuje se dopuštena visina tehnološkog manjka, kala, rastepa,
kvara i loma u procesima proizvodnje boja i lakova.

Članak 2.

Pod tehnološkim manjkom u smislu ove Odluke razumijevaju se gubici nastali u
procesima proizvodnje boja i lakova, koji nastaju kao posljedica tehnoloških
procesa u proizvodnji i obradi ulaznih sirovina i prirodnih svojstava proizvoda.
Tehnološki manjak iskazuje se prema ulaznoj sirovini (vezivo, otapalo, aditivi,
punila i pigmenti), kao i prema ambalaži (metalna, plastična, kartonska i
papirna) i izražava se u postotku mase (%m/m), postotku obujma (%v/v) ili
postotku komada (%kom/kom) u odnosu na količinu ulazne sirovine.
Tehnološki manjak nastaje uslijed gubitaka kod radnji izvršenih tijekom
proizvodnje: isparavanja, šaržiranja, dispergiranja, ribanja, homogenizacije,
nijansiranja, punjenja proizvoda u ambalažu, pranja linija punjenja, pranja
rezervoara i homogenizera.
Kalo, rastep, kvar i lom nastaju uslijed gubitka kod radnji izvršenih tijekom
proizvodnog procesa: unutarnjeg transporta repromaterijala, manipulacije, pranja
i čišćenja spremnika, kretanja i zaustavljanja proizvodnje.

Članak 3.

Dopušteni normativ gubitka utvrđuje se na temelju iskustva struke do iznosa:

|  |  |  |  |
| --- | --- | --- | --- |
| R br. | Tehnološki proces | Ulazna sirovina | Stopa (%) |
| 1. | Proizvodnja boja i lakova | vezivo, pigmenti, punila, aditivi | 4% |
| 2. | Proizvodnja boja i lakova | otapala | 5 % |
| 3. | Punjenje u ambalažu | papirnata ambalaža | 5% |
| 4. | Punjenje u ambalažu | kartonska, plastična i metalna ambalaža | 4% |

Članak 4.

Manjak prema ovoj Odluci može utvrđivati:
1. tehnološkim praćenjem, mjerenjem i tehnološkim proraču­nima pri iskazivanju
mjesečne materijalne bilance proizvodnje i skladištenja.
2. redovitim popisom robe ili u rokovima utvđenim općim aktom proizvođača –
poreznog obveznika.

Članak 5.

Manjak u skladu s ovom Odlukom utvrđuje komisija, odnosno ovlaštena osoba
određena prema općem aktu proizvođača – porez­nog obveznika i o tome sastavlja
Zapisnik. U Zapisniku se navode razlozi zbog kojih je došlo do kala, rastepa,
kvara i loma.

Članak 6.

Ova Odluka stupa na snagu danom objave u »Narodnim novinama«, a primjenjuje se
od 1. siječnja 2007. godine.

Klasa: 023-02/06-03/13
Urbroj: 311-01/01-06-01
Zagreb, 12. prosinca 2006.

Predsjednik
**Nadan Vidošević**, v. r.

Odluka, NN 136/2006-3089